钦定古今图书集成/理学汇编/文学典/第158卷 > 王应麟辞学指南 > 《露布》
## 钦定古今图书集成/理学汇编/文学典/第158卷 > 王应麟辞学指南 > 《露布》

露布之名始于汉。按《光武纪注》，《汉制度》曰：“制诏三公
皆玺封，尚书令印，重封露布。”《州郡祭祀志》注引《东观
书》：“有司奏孝顺号露布，奏可。”又鲍昱诣尚书封胡降
檄曰：“故事，通官文书不著姓。”又：“当司徒露布，李云：露
布上书。”注：“谓不封也。”魏改元景初，诏曰：“司徒露布，咸
使闻知。”蜀汉建兴五年春，伐魏，诏曰：“丞相其露布天
下。”此皆非将帅献捷所用。《通典》云：“后魏攻战克捷，欲
天下闻知，乃书帛建于漆竿上，名为露布。”自此始也。
王肃获贼二三，皆为露布，韩显宗有“高曳长缣，虚张
功捷”之讥。孝文称傅修期下马作露布，齐神武破芒
山军为露布，杜弼即书绢不起草。唐制下之通上，其
制有六：三曰露布。兵部侍郎奉以奏闻。集群官东朝
堂中书令宣布，张昌龄为崑丘道记室，平龟兹，露布
为士所称。于公异为招讨府掌书记，朱泚平露布曰：
“臣既肃清宫禁，祗奉寝园，锺簴不移，庙貌如故。”德宗
咨叹焉。东晋未有露布，隆兴初，以晋破苻坚命题，似
有可疑。然《文章缘起》曰：汉贾洪为马超伐曹操作，而
《魏志注》谓虞松从司马宣王征辽东及破贼作露布。
《隋志》有《魏武帝露布文》九卷。《世说》云：“桓温北征，令袁
宏倚马前作露布，手不辍笔，俄成七纸。”则魏、晋已有
之。当考宋朝王元之《拟李靖平突厥露布》，此拟题之
始欤。